次韵劉無言遊法雲寺
作者：饒節
朝代：宋

paragraphs: 磨蟻迭左右，鐵炭互俯仰。
歲月如牧馬，快驟脫羈鞅。
方希草玄雄，未羨畫眉敞。
劉侯啟予者，險韵寫勝賞。
讀之令人醒，居然見圖像。
我昔曾此遊，僧梵薦肸蠁。
撞鐘鳴木鯉，破我顛倒想。
百年能幾許，萬事苦鞅掌。
喪身聲利場，齒角伐犀象。
前輩曉雲散，後生春水長。
君看門外轍，盛氣日來往。
道人初不省，禪寂異到壤。
乃知雨花地，可以透迷網。
君侯此嘉集，塵跡已相盪。
援琴寫我歎，中夜發哀響。